text: Moult durement fu despaisiez
   Li rois Carmans et courrouciez
   Que uns hom k'ains veü n'avoit
   Si privez de sa fille estoit
   Qu'ele l'avoit là amené
   Sans son seü et sans son gré.
   Lors se pense qu'il mandera
   Lyadès ; car savoir vorra
   Comment ele fu si hardie
   Qu'ele a tel chose consentie.
   Le grant vilain lors i envoie
   Cui cele chose moult anoie,
   Car à garder li ert livrée
   PageV01P109
   La pucele sage et senée.
   Ens ou praël s'en vint tout droit.
   Quant Lyadès venir le voit,
   Trestout erranment s'est levée,
   Car moult fu sage et avisée,
   Et pensa qu'ele li diroit
   La chose, et li descouverroit,
   Pour ce que il pas ne cuidast
   Que on nul malice i pensast
   En ce que là venus estoit
   Cet hom qui là trouvé avoit.
  